ครูปรีชาประกาศ ไม่คิดหนีแม้โดนหมายจับ
หมวดจรูญ ยื่นหลักฐานเพิ่ม เตรียมเปิดใจตอบทุกคําถาม หลังผบ.ตร.แถลงปิดสํานวน,28 ก.พ. วันตัดสินใครกันแน่เป็นเจ้าของหวยรางวัลที่หนึ่ง 30 ล้านบาท คนทั้งประเทศรอฟังผลจากปาก ผบ.ตร. ด้านครูปรีชาไม่สน หากตำรวจแถลงผลให้หมวดจรูญเป็นเจ้าของ ลั่นพร้อมสู้ต่อ คุยมีหลักฐานมาก ยันหากมีหมายเรียก หมายจับ จะไม่หนี เพราะเป็นพลเมืองดี ขณะที่หมวดจรูญพร้อมทนายเอามือถือให้กองปราบฯตรวจสอบเพิ่ม พร้อมจะแถลงทุกคำถามที่ทุกคนอยากรู้ หลัง ผบ.ตร.แถลงเสร็จ ส่วน บิ๊กหมู-ฐิติราช เผยคดีใกล้ครบถ้วน,จากข่าวหวยอลเวง 30 ล้านบาทที่คนทั้งประเทศใจจดใจจ่อรอฟังการแถลงจาก พล.ต.อ.จักรทิพย์ ชัยจินดา ผบ.ตร.ในวันที่ 28 ก.พ.นี้ ว่าระหว่าง ร.ต.ท.จรูญ วิมูล อดีตตำรวจ จ.กาญจนบุรี และนายปรีชา ใคร่ครวญ ครูชำนาญการโรงเรียนเทพมงคลรังษี จ.กาญจนบุรี ใครกันแน่ที่เป็นเจ้าของลอตเตอรี่รางวัลที่ 1 เลข 533726 งวดประจำวันที่ 1 พ.ย.2560 จำนวน 1 ชุด 5 ใบ มูลค่า 30 ล้านบาท หลัง พล.ต.อ.จักรทิพย์สั่งโอนคดีจาก บช.ภ.7 มาให้กองปราบปรามทำคดีเพียงฝ่ายเดียว พร้อมเด้ง พล.ต.ต.สุทธิ พวงพิกุล ผบก.ภ.จ.กาญจนบุรี เข้า ศปก.ตร. และให้ พ.ต.ท.ชูวิทย์ เจริญนาค รอง ผกก. (สอบสวน) สภ.เมืองกาญจนบุรี และ ร.ต.อ.จิรยุทธ ชัชรินทร์กุล รอง สว. (สอบสวน) สภ. เมืองกาญจนบุรี 2 นายตำรวจที่มีส่วนเกี่ยวข้องในสำนวนคดีหวย 30 ล้านบาทของ บช.ภ.7 มาปฏิบัติราชการที่ บก.ป. โดยขาดจากตำแหน่งเดิม เพื่อปฏิบัติหน้าที่ตามที่ ผบก.ป. มอบหมาย ตั้งแต่ 22 ก.พ.61 ตามที่เสนอข่าวไปนั้น,ความคืบหน้าเรื่องนี้ เมื่อเวลา 07.15 น. วันที่ 26 ก.พ. ที่ จ.กาญจนบุรี นายปรีชา ใคร่ครวญ ครูโรงเรียนเทพมงคลรังษี จ.กาญจนบุรี เดินทางออกจากบ้าน ต.ปากแพรก อ.เมืองกาญจนบุรี ไปสอนหนังสือนักเรียนที่โรงเรียนเทพมงคลรังษีตามปกติ พร้อมเปิดเผยว่า วันนี้อากาศดี ไม่เครียด ไม่กังวลเพราะความจริงคือความจริง ปรึกษาทนายความบ้าง คิดว่าตำรวจจะพิสูจน์ตามความจริงให้กระจ่าง หากผลออกมาฝ่ายหมวดจรูญเป็นเจ้าของลอตเตอรี่ตนพร้อมสู้ต่อ ส่วนเรื่องหลักฐานใหม่เตรียมพร้อมไว้หมดแล้วหลักฐานมีมาก ยิ่งนับวันหลักฐานยิ่งแน่น แต่ขอปิดไว้ก่อน ขณะนี้ยังไม่อยากพูดถึงหลักฐาน เพราะทุกคนต้องหาสิ่งที่ดีที่สุดให้กับตัวเอง รอฟังผลวันที่ 28 ก.พ. หากมีหมายเรียกหรือหมายจับ จะไม่หนีไปไหนเพราะเป็นพลเมืองดีและไม่ได้กังวล,เมื่อถามว่า รู้สึกอย่างไรมีพยานบางคนกลับคำให้การ หรือให้การไม่เหมือนเดิม ครูปรีชาตอบว่า รู้ได้ยังไงว่าพยานกลับคำให้การ เห็นสำนวนแล้วหรือไง ตำรวจมีสำนวน สื่อเห็นสำนวนไม่ได้นะ ช่วงนี้รู้สึกว่าชีวิตเปลี่ยนไป แต่เปลี่ยนไปในทางที่ดีขึ้น เพราะออกทีวีทุกวัน นักข่าวมารอหน้าบ้านทุกวัน ถ้าวันที่ 28 ก.พ.ผลการทำคดีของตำรวจกองปราบปรามสั่งไม่ฟ้อง จะยื่นฟ้องต่อศาลเพื่อปกป้องสิทธิ์ของตนต่อไป,ทั้งนี้ ผู้สื่อข่าวต่างเฝ้าติดตามข่าวความเคลื่อนไหวของครูปรีชาที่หน้าโรงเรียนเทพมงคลรังษี เนื่องจากมีกระแสข่าวว่า ตำรวจชุดสืบสวน กก.5 บก.ป. ลงพื้นที่ จ.กาญจนบุรี เตรียมเชิญตัวครูปรีชาไปสอบปากคำเพิ่มเติม และอาจจะขออนุมัติหมายจับ หรือแจ้งข้อกล่าวหากับผู้ที่เกี่ยวข้องในการให้ข้อมูลหรือสนับสนุนการสอบสวนคดีหวย 30 ล้านบาท อันเป็นเท็จต่อเจ้าหน้าที่,ต่อมาเวลา 16.15 น. นายปรีชา ใคร่ครวญ เปิดเผยหลังเลิกสอนเด็กนักเรียนว่า ในวันที่ 28 ก.พ. ตำรวจกองปราบฯจะแถลงผลคดีหวย 30 ล้านบาท จะไม่ลางานเพราะใกล้สอบ ห่วงเยาวชนของชาติ จะทำหน้าที่สอนตามปกติ ตำรวจต้องรวบรวมพยานหลักฐานทั้ง 2 ฝ่าย ระบบกฎหมายไทยเป็นระบบกล่าวหา ครูกล่าวหาหมวดจรูญ ตำรวจต้องตรวจสอบพยานหลักฐานว่า น้ำหนักเพียงพอหรือไม่ ขณะขึ้นรถกระบะเพื่อกลับบ้าน ครูปรีชาโชว์แฟ้มเอกสารหน้าปกพิมพ์ว่า สรุปหลักฐานหวย 30 ล้าน เป็นของใคร มีภาพหมวดจรูญ ครูปรีชา เจ๊พัช เจ๊บ้าบิ่น และภาพ ผบก.ภ.จ.กาญจนบุรี ด้วย บอกว่าต้องนำติดตัวไปด้วยตลอด เพราะเป็นหลักฐานสำคัญ,ส่วนที่กองบังคับการปราบปราม ถนนพหลโยธิน เมื่อเวลา 13.00 น. วันเดียวกัน ร.ต.ท.จรูญ วิมูล อดีตรอง สวป.สภ.บ่อพลอย จ.กาญจนบุรี นางลาวัลย์ วิมูล ภรรยา และนายษิทรา เบี้ยบังเกิด หรือทนายตั้ม ทนายความ เข้าพบพนักงานสอบสวน กก.5 บก.ป. โดยนายษิทราเปิดเผยว่า วันนี้นำหลักฐานเป็นโทรศัพท์มือถือที่เกี่ยวข้องกับคดีของหมวดจรูญและภรรยา มาให้พนักงานสอบสวนดึงข้อมูลเพิ่มเติมตามที่ได้รับการร้องขอ ก่อนหน้านี้ได้เคยนำมามอบแล้ว ไม่ได้มาในวาระพิเศษอะไร,ส่วนการโต้เถียงกับครูปรีชา ตามที่เป็นข่าวนั้น แล้วแต่เขาจะอะไรยังไง ที่พูดไปก็ด้วยความหวังดี ไม่ได้มีจุดประสงค์จะข่มขู่ และขอไม่พูดถึงเกี่ยวกับความคืบหน้าของคดีอีก ให้รอความชัดเจนจากการแถลงของกองปราบปราม ในวันที่ 28 ก.พ.,ต่อมาเวลา 14.30 น. ร.ต.ท.จรูญพร้อมภรรยา และนายษิทรา เบี้ยบังเกิด ทนายความ เดินทางลงมาจากตึกที่ทำการ กก.5 บก.ป.หลังให้ปากคำเสร็จสิ้น โดยนายษิทรากล่าวอีกครั้งว่า วันนี้แค่นำหลักฐานมามอบเพิ่มเติมให้กับพนักงานสอบสวนเพื่อแสดงความบริสุทธิ์ใจเท่านั้น นอกนั้นไม่มีอะไร ไม่มีการสอบถามข้อมูลเพิ่มเติม ให้ทุกฝ่ายรอ ผบ.ตร.แถลงในวันที่ 28 ก.พ.ทีเดียว หลังจาก ผบ.ตร.แถลงข่าวเสร็จ หมวดจรูญจะเปิดแถลงข่าวให้พี่น้องสื่อมวลชนทราบในวันเดียวกันว่ามีความรู้สึกอะไร เพราะตอนนี้เราไม่รู้อะไรมากมาย ส่วนจะที่ไหนนั้นจะแจ้งให้ทราบอีกครั้ง แต่ในช่วงเช้าวันที่ 28 ก.พ. หมวดจรูญจะร่วมเดินทางไปกับทีมทนายประชาชน ในโครงการพี่สอนน้องให้เป็นคนดีของสังคม จัดขึ้นที่เทศบาลเมืองกระทุ่มแบน จ.สมุทรสาคร,ขณะที่ ร.ต.ท.จรูญกล่าวสั้นๆว่า ไม่มีความกังวลเรื่องอะไรทั้งนั้น หลังจากนี้จะเดินทางกลับบ้านที่ จ.กาญจนบุรี มั่นใจว่าลอตเตอรี่เป็นของ ตน 100% พูดมาโดยตลอด ซื้อมาเองกับมือ ส่วนการต่อสู้คดีในชั้นศาล ต้องรอให้แถลงเสร็จก่อนในวันนั้นใครอยากจะรู้อะไร จะตอบทุกคำถามทุกประเด็นด้าน พล.ต.ท.ฐิติราช หนองหารพิทักษ์ ผบช.ก. เปิดเผยสั้นๆทางโทรศัพท์ว่า ขณะนี้ยังไม่มีการออกหมายจับใครอย่างที่มีการพูดถึง ส่วนจะมีความคืบหน้าในคดีอย่างไร อยากให้รอฟังคำแถลงข่าวจาก พล.ต.อ.จักรทิพย์ ชัยจินดา ผบ.ตร. ในวันที่ 28 ก.พ.
28 ก.พ. วันตัดสินใครกันแน่เป็นเจ้าของหวยรางวัลที่หนึ่ง 30 ล้านบาท คนทั้งประเทศรอฟังผลจากปาก ผบ.ตร. ด้านครูปรีชาไม่สน หากตำรวจแถลงผลให้หมวดจรูญเป็นเจ้าของ ลั่นพร้อมสู้ต่อ
ข่าวหน้า1,หวย 30 ล้าน,ปรีชา ใคร่ครวญ,จรูญ วิมูล,หวยหาย,ข่าวทั่วไป